ddrg/super_eurlex huggingface dataset:
Virallinen lehti nro C 304 , 02/10/1998 s. 0050



KIRJALLINEN KYSYMYS P-0196/98 komissiolle esittäjä(t): Karin Riis-Jørgensen (ELDR) (30. tammikuuta 1998) Aihe: Teräsvaijereiden vienti EU:sta Puolaan EY:n tuottamien teräsvaijereiden vienti Puolaan on ollut pysähdyksissä marraskuusta 1996 lähtien kaupan esteiden vuoksi. Olen myös saanut tietooni, että Puola on äskettäin kieltäytynyt alentamasta tuontitulleja Euroopan unionin vaatimusten mukaisesti. Voin todeta, että kaivosteollisuuden tarjouskilpailuissa suositaan puolalaisia tuotteita ja että hallinnolliset ja taloudelliset rasitteet tekevät tällä hetkellä kaiken viennin Euroopan yhteisöstä mahdottomaksi. Tämän lisäksi toimituksia jarruttaa Puolan sertifiointijärjestelmä, jota sovelletaan EU:sta tuotaviin teräsvaijereihin. Ottaen huomioon, että tulliesteet rikkovat Puolan Eurooppa-sopimuksessa antamia sitoumuksia, mihin toimiin komissio aikoo ryhtyä poistaakseen nämä esteet jo lähitulevaisuudessa? Komission jäsenen Hans Van den Broekin komission puolesta antama vastaus (25. helmikuuta 1998) Yhteisön teräsvaijereiden viejien Puolan markkinoille pääsyyn liittyvistä ongelmista keskusteltiin Puolan viranomaisten kanssa usein vuonna 1997, myös korkeimmalla tasolla. Erityisesti asiasta vastuussa oleva komission varapuheenjohtaja otti tämä asian esille vieraillessaan Puolassa helmikuussa 1997. Koska Puolan viranomaisilta ei saatu mitään konkreettista vastausta ja yhteisön tuotannonalan mukaan yhteisön viejiä syrjiviä toimenpiteitä oli yhä havaittavissa, asiasta keskusteltiin uudelleen yhteisön ja Puolan välisen kauppa- ja teollisuusalakomitean kokouksessa joulukuussa 1997. Tässä kokouksessa Puolan viranomaiset osoittivat olevansa valmiita tutkimaan asiaa edelleen, jos yhteisö toimittaa esimerkkejä syrjinnästä. Komissio on sen vuoksi pyytänyt yhteisön tuotannonalaa toimittamaan sille tällaisia tietoja nopean ratkaisun löytämiseksi ongelmaan.
Virallinen lehti nro C 304 , 02/10/1998 s. 0028



KIRJALLINEN KYSYMYS E-0072/98 komissiolle esittäjä(t): Nikitas Kaklamanis (UPE) (30. tammikuuta 1998) Aihe: Juomavesilähteiden saastuminen Ioanninassa Kreikan Ioanninassa sijaitsevien Toumba-lähteiden juomaveden tila on erittäin vaarallinen; kuitenkin tätä vettä käyttää yli 45 000 henkilöä. Aivan näiden lähteiden yläpuolella, tarkemmin sanoen Perivleptosin kylässä Ioanninan läänissä, sijaitsee puunkyllästysalan teollisuuslaitos ¨Elviex¨. Tämä teollisuuslaitos kyllästää puuta vaarallisella myrkyllisellä aineella nimeltä kreosootti. Fenolit ja myös muut hiilivedyt, joita kreosootti sisältää, saastuttavat maaperää, ilmaa ja alueen pohjavesiä. Nämä ainekset ovat tunnetusti syöpää aiheuttavia. Kyseinen yritys rikkoo toiminnallaan kansainvälisiä ympäristönsuojelusopimuksia sekä vastaavaa yhteisön lainsäädäntöä. Komissiolta kysytään: Mitä toimia se aikoo toteuttaa, jotta jatkuva edellä mainitun yrityksen harjoittama ympäristön saastuttaminen lakkaisi? Komission jäsenen Ritt Bjerregaardin komission puolesta antama vastaus (5. maaliskuuta 1998) Komissio suorittaa tarvittavat yhteydenotot kaiken saatavissa olevan tiedon hankkimiseksi kuvaillusta asiasta. Se ei epäröi aloittaa Euroopan yhteisön perustamissopimuksen 169 artiklassa määrättyä menettelyä, jos tämä osoittautuu tarpeelliseksi.
Virallinen lehti nro C 304 , 02/10/1998 s. 0138



KIRJALLINEN KYSYMYS E-0596/98 komissiolle esittäjä(t): Mihail Papayannakis (GUE/NGL) (4. maaliskuuta 1998) Aihe: Vuoden 2004 olympialaisten toteuttamiseen liittyvät hankkeet Vastatessaan kysymykseen E-3097/97 ((EYVL C 117, 16.4.1998, s. 151. )) komissio korosti takaavansa jatkossa direktiivin 85/337/ETY ((EYVL L 175, 5.7.1985, s. 40. )) noudattamisen siinä määrin kuin se on olympialaisten toteuttamisen kannalta tarpeen. Kreikan viranomaiset ovat suunnitelleet vuoden 2004 olympialaisten toteuttamista varten mm. hanketta, jossa Saronikos Kólpos-lahden rantaan rakennetaan 6 urheilukenttää. Ympäristönsuojelujärjestöt ja paikalliset viranomaiset ovat jo huomauttaneet, että ympäristöasioista, aluesuunnittelusta ja julkisista urakoista vastaavalta ministeriöltä saatujen tietojen mukaan rakennustyöt kuormittavat myös aluetta, jonka kunnostamisesta (viheralueita yms.) on jo määrätty. Lisäksi kunnostustöistä on laadittu tutkimuksia, jotka komissio on rahoittanut osittain itse. Onko komissio tietoinen edellä mainitusta, ja miten se aikoo reagoida tähän ristiriitaisuuteen? Voiko komissio varmistaa, että vastaavia sijoituksia valvotaan ja huolehtia siitä, että yhteisön säännöksiä noudatetaan? Komission jäsenen Ritt Bjerregaardin komission puolesta antama vastaus (31. maaliskuuta 1998) Komissio ei ole saanut vuoden 2004 olympialaisista uusia tietoja sen jälkeen, kun se vastasi parlamentin jäsenen kirjalliseen kysymykseen E-3097/97. Saronikos -lahden sunnittelutyöt kuuluvat Kreikan viranomaisten toimivaltaan. He päättävät erityisistä käyttötarkoituksista tai kehitysprojekteista, sekä siitä, käytetäänkö aikaisempia suunnitelmia ja tutkimuksia, joista osaa yhteisö on saattanut olla rahoittamassa. Vaikkakin olisi valitettavaa, jos varoja olisi tuhlattu, vuoden 2004 olympialaisten kaltaiset uudet osatekijät saattavat saada viranomaiset suuntaamaan valintansa uudelleen. Joka tapauksessa Kreikan viranomaisilla on velvollisuus noudattaa sovellettavaa yhteisön ympäristölainsäädäntöä. Komissio käyttää olemassa olevia menettelyjä varmistaakseen, että tämä tapahtuu.
Virallinen lehti nro C 304 , 02/10/1998 s. 0103



KIRJALLINEN KYSYMYS E-0434/98 komissiolle esittäjä(t): Leonie van Bladel (UPE) (24. helmikuuta 1998) Aihe: Tiedotusvälineiden vapaus Bosniassa, Serbiassa ja Kroatiassa Bosniassa kampanjoidaan aika ajoin valtion tiedotusvälineiden edustajien aloitteesta vapaita toimittajia vastaan. Serbiassa valtion tiedotusvälineitä käytetään jatkuvasti hallitsevan puolueen propagandan levittämiseen ilman, että vastapuolella on mitään mahdollisuutta saada omaa kantaansa kuulluksi, paikalliset televisio- ja radioasemat ovat yhä enenevässä määrin joutumassa alueita hallitsevien poliittisten puolueiden valvonnan alaisiksi ja painostuksen alla toimiva lehdistö kärsii ¨paperipulasta¨. Kroatiassa hallitseva HDZ -puolue valvoo kansallisia ja paikallisia tiedotusvälineitä ja käyttää niitä, kuten Serbian tapauksessa, propagandatarkoituksiin ilman, että vastapuolelle annetaan mitään mahdollisuutta ilmaista kantansa. Vapaat tiedotusvälineet tukahdutetaan siviilioikeudenkäyntien avulla, joita keskeiset HDZ:n jäsenet (useissa tapauksissa hallituksen jäsenet) panevat vireille vaatien jatkuvasti suuria korvaussummia kunnianloukkaukseen vedoten. Voisiko komissio ilmoittaa, mitä keinoja sillä on käytettävissään näiden maiden tiedotusvälineiden tilanteen parantamiseksi, mitkä näistä keinoista ovat tällä hetkellä käytössä ja millä aloilla täytyy kehittää uusia keinoja? Komission jäsenen Hans van den Broekin komission puolesta antama vastaus (13. maaliskuuta 1998) Komissio yhtyy tiedotusvälineiden tilannetta Bosniassa ja Hertsegovinassa, Kroatiassa ja Jugoslavian liittotasavallassa koskevaan analyysiin ja on arvoisan parlamentin jäsenen tavoin vakuuttunut siitä, että lehdistönvapaus on keskeisessä asemassa demokratian kehittämisessä. Sen vuoksi komissio on vuodesta 1994 toteuttanut entisen Jugoslavian maiden riippumattomia tiedotusvälineitä koskevaa avustusohjelmaa. Komission hallinnoima ohjelma koskee kaikkia entisen Jugoslavian maita lukuun ottamatta Sloveniaa. Vuonna 1997 tukea saivat lehdet ja audiovisuaaliset joukkoviestimet (sanomalehdet, radio- ja televisioasemat, uutistoimistot). Komission tukemat hankkeet koskevat erityisesti uutisten tai ohjelmien tuottamista koskevia välineitä, toimittajien koulutusta, levitys- ja lähetyskanavien parantamista sekä tiedotusvälineiden oikeudellista suojaa. Vuonna 1997 hyväksyttiin 77 hanketta, joihin myönnettiin yhteensä 11,24 miljoonaa ecua. Komissio aikoo varata suunnilleen samansuuruisen määrän entisen Jugoslavian riippumattomia tiedotusvälineitä koskevalle avustuspolitiikalleen varainhoitovuonna 1998. Komissio aikoo hajauttaa pienten hankkeiden hallinnon edustustoihinsa, jotta riippumattomiin tiedotusvälineisiin liittyvien ohjelmien täytäntöönpano saataisiin joustavammaksi ja nopeammaksi.
Virallinen lehti nro C 304 , 02/10/1998 s. 0078



KIRJALLINEN KYSYMYS P-0327/98 komissiolle esittäjä(t): Dominique Souchet (I-EDN) (10. helmikuuta 1998) Aihe: Yhteisön tuki äärialueiden viljahankinnoille ja sen työllisyysvaikutus Viimeisen kahden vuoden aikana yhteisön tuki äärialueiden viljahankinnoille on pudonnut rajusti. Tilanne heikentää näistä tuotteista riippuvaisten tuotantoalojen (jauhoteollisuus, eläinravinnon tuotanto) asemaa ja kasvattaa työttömyyden uhkaa alueilla, jotka jo muutenkin ovat yhteisön suurimpia työttömyys- ja vajaatyöllisyysalueita. Voiko komissio täsmentää, mitä toimenpiteitä se aikoo toteuttaa palauttaakseen yhteisön tuen ennalleen ja sitä kautta pelastaakseen lukuisia työpaikkoja? Komission puheenjohtajan Jacques Santerin komission puolesta antama vastaus (17. maaliskuuta 1998) Komissio on tietoinen toimintavaikeuksista, joita on esiintynyt erityisessä hankintajärjestelmässä, joka on otettu käyttöön tiettyjä maataloustuotteita koskevista erityistoimenpiteistä Ranskan merentakaisten departementtien hyväksi 16. joulukuuta 1991 annetulla neuvoston asetuksella (ETY) N:o 3763/91 ((EYVL L 356, 24.12.1991. )), tiettyjä maataloustuotteita koskevista erityistoimenpiteistä Azorien ja Madeiran hyväksi 15. kesäkuuta 1992 annetulla neuvoston asetuksella (ETY) N:o 1600/92 ((EYVL L 173, 27.6.1992. )) ja tiettyjä maataloustuotteita koskevista erityistoimenpiteistä Kanariansaarten hyväksi 15. kesäkuuta 1992 annetulla neuvoston asetuksella (ETY) N:o 1601/922. Yhteisen maatalouspolitiikan (YMP) uudistamisen ja Uruguayn kierroksen päättymisen seurauksena maailman- ja yhteisömarkkinoiden hinnat ovat asteittain lähentyneet toisiaan, minkä vuoksi yhteisöstä peräisin oleville ja erityisen syrjäisille alueille erityisen hankintajärjestelmän puitteissa toimitettaville tuotteille myönnettäviä tukia on voitu alentaa. Komissio on tietoinen siitä, että tämän järjestelmän toiminnan sisäiset vaikeudet ovat haitallisia erityisen syrjäisten alueiden talouksille. Sen vuoksi se selvittää nykyisen lainsäädännön asettamissa rajoissa järjestelmässä käytetyn laskentatavan löytääkseen ratkaisun, joka voisi lieventää erityisesti näiden alueiden maantieteellisestä etäisyydestä johtuvia rakenteellisia haittoja ja edistää siten tuotantoalojen kehitystä.
Virallinen lehti nro C 304 , 02/10/1998 s. 0161



KIRJALLINEN KYSYMYS E-0873/98 neuvostolle esittäjä(t): John Cushnahan (PPE) (31. maaliskuuta 1998) Aihe: Ihmisoikeudet Meksikossa Onko neuvosto tietoinen siitä ihmisoikeusryhmien ilmoituksesta, että johtavan PRI-puolueen puolisotilaalliset kannattajat tappoivat 45 aseistautumatonta syntyperäistä meksikolaista Chiapasin osavaltiossa Meksikossa joulukuussa 1997? Onko neuvosto saanut tietoa tämän asian yksityiskohdista ja mihin toimiin neuvosto aikoo ryhtyä ottaen huomioon EU:n ja Meksikon välisen äskettäin tehdyn väliaikaisen kauppasopimuksen demokratialausekkeen, joka koskee ihmisoikeuksien ja demokraattisten arvojen edistämistä? Vastaus (8. kesäkuuta 1998) Tiedotusvälineiden välittömästi lähettämän ja Meksikon viranomaisten vahvistaman tiedon perusteella puheenjohtajavaltio teki Euroopan unionin puolesta 24. joulukuuta 1997 seuraavan lausuman tuomiten erittäin jyrkästi 23. joulukuuta 1997 tehdyn joukkomurhan, jossa puolisotilaalliset järjestöt hyökkäsivät tzotzil-intiaaneja vastaan ja jossa 46 siviiliä sai surmansa: ¨Puheenjohtajavaltio pyytää Meksikon yhdysvaltojen hallitusta tutkimaan asian välittömästi, jotta joukkosurmasta saadaan selvitys ja siihen syyllistyneet oikeuden eteen. Puheenjohtajavaltio panee merkille presidentti Zedillon tätä koskevan sitoumuksen ja vaatii, että se ei jää vaikutuksitta. Euroopan unionin puheenjohtajavaltio ilmaisee huolestuneisuutensa kyseisen Meksikon alueen ihmisoikeustilanteesta. Puheenjohtajavaltio pyytää Meksikon viranomaisia toteuttamaan Chiapasin osavaltion siviiliväestön turvallisuuden takaamiseksi tarvittavat toimenpiteet. Puheenjohtajavaltio muistuttaa tässä yhteydessä, että Euroopan unioni ja Meksikon yhdysvallat ovat vastikään allekirjoittaneet yhteistyösopimuksen, jolla molemmat osapuolet sitoutuvat varauksettomasti kunnioittamaan demokratian periaatteita ja ihmisten perusoikeuksia sekä oikeusvaltion periaatteita. ¨Neuvosto jatkaa Chiapasin tilanteen kehittymisen tiivistä seurantaa myös Meksikossa olevien edustustojen päälliköiden kautta. Panamassa, Meksikossa, 12. helmikuuta 1998 Euroopan unionin troikan ja Meksikon pitämän ministeritason epävirallisen kokouksen yhteydessä Meksikon ministeri käytti tilaisuutta kertoa Meksikon hallituksen tekemistä toimenpiteistä Chiapasin traagisten tapahtumien johdosta. EU:n ministerit panivat merkille Meksikon ministerin vakuutuksen Meksikon hallituksen antamasta merkityksestä rauhanomaisen ratkaisun löytymiselle Chiapasin konfliktiin. Tämän asian suhteen Meksikon ministeri toisti kantansa siitä, että ihmisoikeuksien ja perusvapauksien kunnioittaminen, demokratian periaatteet ja poliittinen moniarvoisuus ovat EU:n ja Meksikon välisten suhteitten perusta, mistä EU:n ministerit olivat samaa mieltä.
Virallinen lehti nro C 304 , 02/10/1998 s. 0133



KIRJALLINEN KYSYMYS E-0576/98 neuvostolle esittäjä(t): Gérard Caudron (PSE) (3. maaliskuuta 1998) Aihe: Rajatyöntekijöiden kaksinkertainen verotus Komissio ja Euroopan parlamentti ovat jo useita kertoja ottaneet kantaa tiettyjen rajatyöntekijöiden kaksinkertaiseen verotukseen. Kollegamme Van Lanckerin lainsäädäntöön liittyvä työ täsmentyy ja sen avulla saavutettaneen merkittävää edistystä tässä asiassa, joka tuntuu mielettömältä yhtenäismarkkinoiden aikana ja euroa käyttöön otettaessa. Joidenkin rajatyöntekijöiden on kuitenkin selviydyttävä takautuvista verovaateista, jotka uhkaavat heidän perheidensä maksukykyä. Aikooko neuvosto ryhtyä kiireellisiin toimenpiteisiin näissä tapauksissa vaatimalla verorästien jäädyttämistä lainsäädäntömenettelyn päätökseen saattamista odotettaessa? Aikooko neuvosto pakottaa jäsenvaltiot noudattamaan uutta lainsäädäntöä heti kun Euroopan parlamentti on sen hyväksynyt? Vastaus (18. toukokuuta 1998) Neuvosto voi toteuttaa ainoastaan komission tekemän ehdotuksen pohjalta sellaisia toimenpiteitä, joita arvoisa parlamentin jäsen pyytää. Neuvosto ei kuitenkaan ole saanut käsiteltäväksi mitään tällaista ehdotusta.
Virallinen lehti nro C 304 , 02/10/1998 s. 0045



KIRJALLINEN KYSYMYS E-0179/98 komissiolle esittäjä(t): Mark Watts (PSE) (5. helmikuuta 1998) Aihe: Viemäri- ja jätevesipäästöt Sopiiko Thanetin rannikkoa koskevaan tavoite 2 -ohjelmaan kuuluva ehdotus laajan jäteveden käsittelylaitoksen rakentamiseksi Foreness Pointin rantakallioiden laelle, yhdelle seudun viimeisistä yleisistä ulkoilualueista ja tunnustetusti luonnonkauniille alueelle, yhteen politiikan kanssa, jolla elvytetään taloutta muun muassa suojelemalla ja parantamalla ympäristöä, erityisesti rannikolla? Voiko komissaari vakuuttaa minulle, että tällaista suunnitelmaa ei rahoiteta EU:n varoista? Komission jäsenen Monika Wulf-Mathiesin komission puolesta antama vastaus (13. maaliskuuta 1998) Jäteveden käsittelylaitos on suunniteltu rakennettavaksi Foreness Pointiin ja sille on annettu kaavoituslupa. Vaikka laitos tulee sijaitsemaan tavoitteen 2 kohdealueella, joka kuuluu Thanetin aluetta koskevan yhtenäisen ohjelma-asiakirjan 1997-1999 soveltamisalaan, se ei ole tukikelpoinen hanke ohjelman mukaisesti.
Virallinen lehti nro C 304 , 02/10/1998 s. 0087



KIRJALLINEN KYSYMYS E-0366/98 komissiolle esittäjä(t): Stefano De Luca (ELDR) (24. helmikuuta 1998) Aihe: Yhteisön tuki Petruzzelli-teatterin restauroimiseksi Vuosina 1898 - 1903 rakennettu Barin Petruzzelli-teatteri, joka on Euroopan ainoa yksityisomistuksessa oleva teatteri, tuhoutui tulipalossa 27. lokakuuta 1991. Vuonna 1996 tuhoutui täysin toinen arvokas italialainen teatteri, Venezian La Fenice-teatteri. La Fenice-teatteri on saanut yhteisöltä huomattavia tukia jälleenrakentamiseen, kun taas Barin Petruzzelli-teatteri on saanut vain 80 000 ecua rakennuksen osittaista restauroimista varten. 1. Katsooko komissio, että tällainen eriarvoisuus johtuu siitä, että Petruzzelli-teatteri, toisin kuin muut Euroopan teatterit, on yksityisomistuksessa? 2. Eikö komissio katso, että Barin Petruzzelli-teatterin historiallisen ja taiteellisen arvon huomioon ottaen restaurointitöitä on tuettava yhteisön varoilla, sillä teatterin omistavalla Messeni Nemegna -perheellä ei ole varaa saattaa töitä loppuun? Komission jäsenen Marcelino Orejan komission puolesta antama vastaus (8. huhtikuuta 1998) Komissio pyytää kunnianarvoisaa jäsentä tutustumaan vastaukseen, jonka komissio antoi herra Viceconte ja herra Parodi esittämään kirjalliseen kysymykseen E-4189/97 ((EYVL C 196, 22.6.1998, s. 96. )).
Virallinen lehti nro C 304 , 02/10/1998 s. 0119



KIRJALLINEN KYSYMYS E-0492/98 komissiolle esittäjä(t): Nikitas Kaklamanis (UPE) (2. maaliskuuta 1998) Aihe: Laittomien viljelmien tukeminen yhteisön varoista Euroopan lehdistössä julkaistujen artikkelien mukaan Euroopan komissio näyttää erityisesti huolestuneen niistä epäilyksistä, joita on esiintynyt koskien sitä, että osa lääke- ja maustekasvien viljelijöille tarkoitetusta tuesta suunnataan sellaisten kasvien viljelyyn kuten marihuana. Samoissa artikkeleissa mainitaan, että kansallisten hallitusten riittämätön tukien hyödyntämistavan valvonta synnyttää näiden tukien käyttöä koskevia epäilyksiä. Koko asialla on suunnattomia eettisiä ulottuvuuksia, koska Euroopan kansalaisten rahat näyttävät menevän laittomien viljelmien tukemiseen samalla kun EU ponnistelee suojellakseen maanosamme nuoria huumeiden käytöltä. Haluaisin saada tietää, mitä tietoja Euroopan komissiolla on EU:ssa tapahtuvan marihuanan viljelyn tukemisesta yhteisön varoista sekä mitä toimenpiteitä se aikoo toteuttaa, jotta turvattaisiin yhteisön talousarvion varojen asianmukainen käyttö. Komission jäsenen Franz Fischlerin komission puolesta antama vastaus (26. maaliskuuta 1998) Hampulle myönnettävän tuen edellytyksiä koskevassa yhteisön sääntelyssä on eri kohtiin liittyviä tiukkoja vaatimuksia. Sääntelyllä pyritään rajoittamaan tuen myöntäminen sellaisten lajikkeiden varmennetuille siemenille, joiden päihdyttävien aineiden pitoisuus on sellainen, ettei tetrahydrokannabinolipitoisuus nouse yli 0,3 prosentin. Tätä varten on laadittu yhteisön luettelo lajikkeista, joista voidaan kemiallisella kvantisoinnilla todentaa tämän vaatimuksen täyttyminen. Lisäksi edellytetään, että käytetyille siemenille hankitaan viralliset etiketit ja että sadonkorjuu tehdään vasta siementen muodostumisen jälkeen. Komissio tutkii myös mahdollisuutta tehdä tuen myöntämisen edellytyksistä entistäkin tiukempia, erityisesti tuottajien ja jalostusteollisuuden välisten pakollisten sopimusten avulla. Komission tiedossa ei ole tapausta, jossa hampun viljelylle olisi myönnetty yhteisön tukea, vaikka itse asiassa hamppua oli viljelty huumeiden valmistamista varten. Komissio on kuitenkin huolissaan valvontaan liittyvistä ongelmista. Jos ongelman ratkaisu osoittautuu mahdottomaksi, komissio pidättää itsellään mahdollisuuden ehdottaa tämän alan tukijärjestelmän lakkauttamista.
Virallinen lehti nro C 223 , 17/07/1998 s. 0153



KIRJALLINEN KYSYMYS P-0276/98 komissiolle esittäjä(t): Sirkka-Liisa Anttila (ELDR) (5. helmikuuta 1998) Aihe: Euroopan unionin lyhytjänteinen vientipolitiikka haittaa vakavasti maataloustuotteiden, erityisesti juustojen vientiä Euroopan unionin tapa hallinnoida maataloustuotteiden vientiä unionin ulkopuolelle ei ole antanut mahdollisuuksia pitkäjänteiseen vientitoimintaan. Lyhytjänteinen vientipolitiikka, epävarmuus vientitodistusten saannissa, kostautuu helposti kaupanteon vaikeutena ja vientihintojen laskuna. Tämä on erityisen hankalaa vietäessä sellaisia tuotteita, jotka eivät varastoinnilla parane. Juusto on EU:lle tärkeä vientituote, jonka pitkäjänteistä vientiä mm. Gatt-säädökset aivan liikaa vaikeuttavat. Juustojen vientipolitiikka on kuin oravanpyörä. Kun vientitodistusten myöntäminen keskeytetään, varastot kasvavat ja vientitarve kasvaa entisestään. Se taas saattaa laskea vientihintoja, mikä ei ole unioninkaan etu. Vientituen maksamisessa on käytössä kolme eri luokkaa: Venäjä ja muu Itä-Eurooppa, USA sekä muu maailma. Euroopan unionin tulisi pitkäjänteistää maataloustuotteidensa vientipolitiikkaa, jotta unionin vienti olisi nykyistä joustavampaa ja jotta viennissä kyettäisiin saamaan markkinoilta mahdollisimman korkea hinta, mistä olisi myös taloudellista hyötyä EU:lle. Mihin toimenpiteisiin komissio aikoo ryhtyä parantaakseen EU:n maataloustuotteiden - erityisesti juuston - viennissä joustavuutta ja pitkäjänteisyyttä ja saadakseen aikaan parhaan mahdollisen hintatason? Komission jäsenen Franz Fischlerin komission puolesta antama vastaus (3. maaliskuuta 1998) Parlamentin jäsentä pyydetään tutustumaan Vincenzo Violan tekemään kirjalliseen kysymykseen E-2836/96 ((EYVL C 91, 20.3.1997. )), jossa komissio selvittää yksityiskohtaisesti tullitariffeja ja kauppaa koskevasta yleissopimuksesta (GATT) johtuvat velvoitteet sekä esittää käytössään olevat välineet toisaalta kyseisen sopimuksen sitoumusten noudattamiseksi ja toisaalta yhteisön maitotuotteiden viennin suojaamiseksi mahdollisimman tehokkaasti kansainvälisillä markkinoilla. Lisäksi siinä tarkennetaan kriteerit, joiden perusteella tiettyihin käyttötarkoituksiin tarkoitetut tuet eriytetään ja mahdollisesti lakkautetaan. Saadun kokemuksen perusteella otettiin lopulta käyttöön järjestelmä, jossa juustoille maksettavat tuet eriytettiin kolmen alueen kesken GATT-velvoitteista johtuvien toimenpiteiden seurausten rajoittamiseksi mahdollisimman tehokkaasti. Sen jälkeen kun tällainen maantieteellinen eriyttäminen otettiin käyttöön 1. lokakuuta 1997, uusia toimenpiteitä ei ole tarvittu. Näin ollen komissio toteaa tyytyväisenä, että tällä toimenpiteellä oli ratkaiseva vaikutus juustoille maksettavien tukien vakauden saavuttamiseen, mitä parlamentin jäsen on nimenomaan toivonut. Pidemmän aikavälin näkymien osalta arvoisaa parlamentin jäsentä pyydetään tutustumaan ¨Agenda 2000¨ -tiedonantoon ((KOM(97) 2000 lopullinen. )) sekä siitä johtuviin ehdotuksiin.
Virallinen lehti nro C 223 , 17/07/1998 s. 0168



KIRJALLINEN KYSYMYS E-0334/98 komissiolle esittäjä(t): Thomas Megahy (PSE) (17. helmikuuta 1998) Aihe: Yhdysvaltojen viranomaiset ja konsulisuhteita koskevassa Wienin yleissopimuksessa taattujen oikeuksien loukkaaminen Amerikan yhdysvalloissa odottaa parhaillaan kuolemantuomionsa täytäntöönpanoa 60 - 100 ulkomaalaista. Ainakin kahdeksan heistä on Euroopan unionin jäsenvaltioiden kansalaisia. Konsulisuhteita koskevan Wienin yleissopimuksen, jonka myös Yhdysvallat on allekirjoittanut, 36 artiklan mukaan jokaisen tällaisessa tilanteessa olevan ulkomaalaisen pitäisi saada olla yhteydessä konsuliinsa. Vain harvoille tuomituista vangeista on sallittu se. Koska komissio on sitoutunut ottamaan esille ihmisoikeuskysymykset kauppaneuvottelujen yhteydessä ja muilla asiaankuuluvilla foorumeilla, tekeekö se näin myös tämän ihmisoikeuksiin ja sivistyneeseen käytökseen kohdistuvan selvän loukkauksen suhteen? Komission jäsenen Sir Leon Brittanin komission puolesta antama vastaus (27. maaliskuuta 1998) Komissio tekee parhaillaan yksityiskohtaista tutkimusta kunnianarvoisan jäsenen esittämästä ongelmasta ja ilmoittaa hänelle tuloksesta mahdollisimman pian.